Lausuntopyyntö/Vaalien ajankohdat ja kansalaisten osallistumisoikeudet

339/01/014/2014

KH § 352	
	Oikeusministeriö pyytää kuntien lausuntoa asettamansa vaalien ajankohtia ja kansalaisten osallistumisoikeuksia selvittävän parlamentaarisen työryhmän ehdotuksista 29.8.2014 mennessä. 

Oikeusministeriön asettaman parlamentaarisen työryhmän tehtävänä on ollut selvittää ns. puoluesihteeritoimikunnan lokakuussa 2013 tekemien ehdotusten toteuttamista ja valmistella mahdolliset lakiesitykset. Oikeusministeriön vastuuvalmistelija on ylitarkastaja Heini Huotarinen. Lausuntokohtia on 3.

1.
Oikeusministeriön asettama parlamentaarinen työryhmä ehdottaa vaalilain muuttamista siten, että kunnallisvaalit siirretään lokakuun neljännestä sunnuntaista huhtikuun kolmanteen sunnuntaihin. Kunnallisvaalien vaalipäivä olisi sama kuin nykyisin eduskuntavaalien vaalipäivä. Huhtikuun kolmannesta sunnuntaista muodostuisi näin yleinen vaalipäivä. Kunnallisvaalit ja eduskuntavaalit vuorottelisivat kahden vuoden välein eikä kyse siten olisi samanaikaisesti järjestettävistä vaaleista.

Kunnallisvaalien aikaistaminen keväälle merkitsisi käytännössä sitä, että uusi valtuusto pääsisi päättämään jo seuraavan vuoden talousarviosta ja kunnallisverosta. Näin vaalien tulos heijastuisi aikaisempaa välittömämmin kunnan toimintaan, ja uuden valtuuston vaikutusmahdollisuudet paranisivat. Pyrkimyksenä myös on, että kunnallisvaalien siirto keväälle ja huhtikuun kolmas sunnuntai yleisenä vaalipäivänä lisäisivät äänestysaktiivisuutta. Vaaleja koskevan tutkimustiedon perusteella on tosin vaikea ennakoida, miten vaalipäivän siirto vaikuttaa äänestysaktiivisuuteen. 

Työryhmä ehdottaa, että kunnallisvaalit järjestettäisiin ensimmäisen kerran huhtikuussa vuonna 2017. Vuoden 2016 säännönmukaiset kunnallisvaalit siirtyisivät vuoden 2017 huhtikuuhun, ja nykyisten, vuoden 2016 lopussa toimikautensa päättävien valtuustojen toimikautta jatkettaisiin vuoden 2017 toukokuun loppuun.

Mitä mieltä olette työryhmän kunnallisvaalien siirtämistä koskevista ehdotuksista? 

2.
Työryhmä ehdottaa, että neuvoa-antavien kunnallisten kansanäänestysten järjestäminen sallitaan kunnallisvaalien yhteydessä. Nykyisin kunnallisten kansanäänestysten järjestäminen vaalien yhteydessä on kielletty. Työryhmän näkemyksen mukaan kunnallisia kansanäänestyksiä ei ole perusteltua järjestää muiden, valtiollisten vaalien yhteydessä, sillä vaaliteemat ovat tällöin keskenäänhyvin erilaiset. Vastaavasti valtiollisia kansanäänestyksiä voidaan nykyisin toimittaa vain valtiollisten vaalien yhteydessä tai erikseen. Äänestyksen toimittamista koskevat hallinnolliset menettelyt ovat myös yksinkertaisemmat kunnallisvaalien yhteydessä. Työryhmä toteaa lisäksi, että erikseen valmisteltavana oleva nettiäänestyksen käyttöönotto helpottanee kunnallisten kansanäänestysten järjestämistä. Nettiäänestysmahdollisuus muuttaa merkittävästi kansanäänestysten järjestämistä, ja tämän vuoksi työryhmä katsoo, että tarpeelliset lainsäädännön muutokset on perusteltua valmistella aikanaan yhtenäisesti. 

Mitä haluatte lausua työryhmän kunnallisvaalien ja kunnallisen kansanäänestyksen järjestämisestä yhdessä?

3.
Työryhmä käsitteli edellä mainittujen teemojen lisäksi muun muassa presidentinvaalin ajankohtaa, kansalaisaloitteen tekemisen ikärajan alentamista 15 vuoteen sekä samana keväänä järjestettävien eduskunta- ja europarlamenttivaalien aikataulutusta. Arviointi kansalaisaloitteen toimivuudesta ja mahdollisesta ikärajan muuttamisesta on työryhmän mukaan tehtävissä vasta, kun menettelystä on saatu enemmän kokemuksia. Suomen pitkän aikavälin tavoitteeksi tulisi asettaa europarlamenttivaalien aikaistaminen samaan ajankohtaan kuin  eduskuntavaalit ja kunnallisvaalit. 

Työryhmä ei esitä näihin teemoihin liittyen tässä vaiheessa lakimuutoksia.

Mitä haluatte lausua työryhmän mietinnöstä? 

(Hallintosihteeri Liisa Pauna, 040 763 9873) 

Päätösehdotus (kaupunginjohtaja): Kaupunginhallitus antaa edellä mainittuihin kysymyksiin seuraavan lausunnon:

1. Kunnallisvaalien siirtäminen keväälle on hyvä ehdotus, koska se parantaa uuden valtuuston vaikutusmahdollisuuksia ja edistää sitoutumista tehtyihin päätöksiin.

2. Kunnallisvaalien ja kunnallisen kansanäänestyksen järjestäminen yhdessä edistää kuntalaisen vaikutusmahdollisuuksia ja mahdollisesti lisää kuntalaisten osallistumista kunnalliseen kansanäänestykseen.

3. Kansalaisaloitteen tekemisen ikärajan alentaminen 15 vuoteen on positiivinen asia. Nuoret osallistuvat jo aktiivisesti kuntien toimintaan mm. nuorisoneuvostojen ja nuorisovaltuustojen kautta. 

Päätös: Päätösehdotus hyväksyttiin yksimielisesti.

Tiedoksi:	Oikeusministeriö

	Otteen oikeaksi todistaa Kemijärvellä 29.8.2014
Arkistosihteeri Maija Tolonen